Peter Daubner

Peter Daubner (* 10. september 1986, Zvolen) je slovenský politický ekonóm, politológ a politický filozof.

V súčasnosti pôsobí vo funkcii štátneho radcu pre európske záležitosti v Kancelárii Národnej rady SR a na Filozofickom ústave Slovenskej akadémie vied. Je výkonným redaktorom časopisu Filozofia.

Špecializuje sa na neo- a post-marxistickú politickú teóriu a politickú a sociálnu filozofiu, teórie sociálnej spravodlivosti (analytický marxizmus a egalitárny liberalizmus), kritickú teóriu spoločnosti, marxistickú ekonómiu kapitalizmu, teórie demokracie, zahraničnú a bezpečnostnú politiku Európskej únie a marxisticky orientované teórie medzinárodných vzťahov.

Jeho špecializáciou je najmä koncept antropocénu a jeho kriticko-filozofická reflexiu z post-marxistickej perspektívy.

V roku 2015 spolu s inými autormi napísal kolektívnu monografiu „Eseje o sociálnom občianstve“. Publikácia vytvára priestor pre diskusiu o otázkach chudoby, sociálnych práv, sociálnej inklúzie, sociálnej spravodlivosti. Analyzuje otázky premien demokratického občianstva, venuje sa novým otázkam vzťahu kapitalizmu, socializmu a občianstva, problematike spoločenských tried a novým výzvam ohľadom občianstva.

Spolu s ďalšími autormi sa podieľal na publikácii „Tri sondy do súčasnej politickej situácie na Slovensku. Politologická štúdia“ v ktorej autori rozobrali súčasnú politickú situáciu na Slovensku.

V roku 2017 vydal knihu s rozhovorov s názvom „Metastázy globálneho kapitalizmu“ s rôznymi ľavicovými intelektuálmi (francúzska filozofka Susan George, americký filozof Rodney G. Peffer, americký politický ekonóm Jerry Harris, český sociológ Jan Keller, a iní).

V roku 2018 zostavil kolektívnu vedeckú monografiu s názvom „Budúcnosť Európy: Cesta k post-kapitalizmu?“ (Bratislava: Pole 2018), ktorá otvára diskusiu o budúcnosti Európy, najmä o budúcnosti európskych pracujúcich, a to (1.) v kontexte prebiehajúcich diskusií o budúcnosti Európskej únie a najmä jej sociálnom rozmere; (2.) v kontexte tzv. „štvrtej priemyselnej revolúcie“, ktorá vo forme procesov automatizácie, robotizácie a digitalizácie výrazne transformuje súčasnú podobu európskeho hospodárstva a európskeho pracovného trhu; a (3.) v kontexte prebiehajúcich „pretekov ku dnu“, ktoré spôsobuje ekonomická globalizácia (procesy liberalizácie, deregulácie a privatizácie) naprieč členskými štátmi únie.

Je spoluautorom publikácií Slovenské skúsenosti s neoliberalizmom: Alebo ako sa deformuje obraz socioekonomickej reality na Slovensku (Bratislava: Friedrich-Ebert-Stiftung, 2020) a K problematike chudoby a sociálnej neistoty na Slovensku v 21. storočí (Bratislava: Pracujúca chudoba, 2021). Jeho najnovšou knižnou publikáciou je Idea socializmu? Ku knihe Axela Honnetha (Bratislava: Filozofický ústav SAV, v. v. i., 2022).

Je členom pražského združenia SOK – Sdružení pro levicovou teorii (SOK- Association for Leftist Theory).

Vedecké články publikuje v domácich a zahraničných časopisoch. Spolupracuje s nadáciami Friedrich-Ebert-Stiftung (FES) a Rosa-Luxemburg-Stiftung (RLS). Komentáre publikuje v denníku Pravda.

Referencie 

Slovenskí politológovia
Slovenskí ekonómovia
Slovenskí filozofi
Politickí filozofi
Osobnosti zo Zvolena